Zagreb, 26. veljače 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja mogućeg sukoba interesa podnesene protiv **dužnosnika Dražena Levaka, općinskog načelnika Općine Martijanec,** na 117. sjednici, održanoj 26. veljače 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Dražena Levaka, općinskog načelnika Općine Martijanec, neće se pokrenuti, obzirom da iz zaprimljenog očitovanja i dokumentacije ne proizlazi da bi se prepuštanjem Općinskom vijeću Općine Martijanec da odluči o ponudi za otkup nekretnina, u vlasništvu bivšeg općinskog načelnika Općine Martijanec Franje Golubića, stečenih od Općine i javnim iznošenjem stava da je otkup tih nekretnina u javnom interesu, dužnosnik našao u sukobu interesa ili da je povrijedio drugu odredbu ZSSI-a.**

Obrazloženje

U Povjerenstvu je pod brojem 711-U-2749-P-245/19-01-3 dana 26. srpnja 2019. zaprimljena anonimna prijava mogućeg sukoba interesa podnesena protiv dužnosnika Dražena Levaka, općinskog načelnika Općine Martijanec, povodom koje se vodi predmet P-245/19.

Navedena prijava formalno je ispis novinskog članka objavljenog na internetskom portalu u kojem se u bitnome navodi da se na sjednici Općinskog vijeća Općine Martijanec, na kojoj se odlučivalo o Izmjenama i dopunama Proračuna Općine Martijanec, raspravljalo i o osiguravanju sredstava za kupnju nekretnina koje su u vlasništvu bivšeg općinskog načelnika Općine Martijanec dužnosnika Franje Golubića. Navodi se da se radi o nekretninama oznake ………………………………, sve k.o. Martijanec koju su proglašene kao kulturo dobro rješenjem Ministarstva kulture, a iste su prethodno bile u vlasništvu Općine Martijanec da bi bile nezakonito prodane navedenom dužnosniku u razdoblju u kojem je obnašao istu dužnost, jer nije bila izvršena procjene njihove vrijednosti.

Također se navodi da je Franjo Golubić ponudio Općini Martijanec otkup tih nekretnina, povodom iskazanog interesa Općine, što proizlazi iz izjave dane na zapisnik sa navedene sjednice Općinskog vijeća Općine Martijanec. Ističe se da je Franjo Gulobić nekretninu k.č. br. ….. u 2016. ponudio Općini Martijanec za iznos od 133.350,00 kn, što je tada Općinsko vijeće odbilo, jer bi isto predstavljalo pogodovanje, imajući u vidu da mu je ta nekretnina prodana za iznos od 33.426,40 kn, dok trenutna ponuda iznosi 69.500,00 kn, što je i dalje dvostruko veća cijena od one po kojoj je kupio nekretninu. Navodi se da nije jasno zašto dužnosnik Dražen Levak, općinski načelnik, samostalno nije odlučio o kupnji ponuđene nekretnine, obzirom da se radi o iznosu manjem od 70.000,00 kn, odnosno o situaciji kada je ovlašten o tome sam odlučivati.

Nadalje se citira izjava dužnosnika Dražena Levaka koji napominje kako ne dvoji o potrebi kupnje navedenih nekretnina kao i da je poduzeo sve propisane radnje da se kupnja provede na zakoniti način. Također se citira dužnosnika koji ističe da je o svemu izvijestio Općinsko vijeće i tražio da to tijelo donese odluku o otkupu, ali da pojedini članovi Općinskog vijeća Općine Martijanec opterećeni događajima iz prošlosti, nisu prepoznali potrebu otkupa nekretnina i glasovali su protiv te odluke, pri čemu dužnosnik ističe da će iskoristiti svoju zakonsku ovlasti i odlučiti o povratu zemljišta u vlasništvo Općine Martijanec, isključivo radi poboljšanja kvalitete života građana Općine Martijanec, jer se predmetne nekretnine nalaze u blizini javnih površina na kojima su nalaze javni servisi građana: liječnik, stomatolog, ljekarna, prostorije umirovljenika i bankomat, a građani prilikom dolaska nemaju dovoljno javnog prostora za parkiranje svojih vozila.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je dužnosnik Dražen Levak povodom obnašanja dužnosti općinskog načelnika Općine Martijanec obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja mogućeg sukoba interesa, dopisom Broj: 711-I-1499-P-245/19-02-17 od 22. kolovoza 2019. zatražilo očitovanje od Općine Martijanec na okolnosti je li i tko je utvrdio potrebu prodaje nekretnina u vlasništvu Općine Marijanec, ……………….............................. k.o. Martijanec, zašto su iste i po kojoj cijeni prodane te tko je i na koji način utvrdio njihovu vrijednost, tko je donio odluku o odabiru kupca i u kojem postupku, tko je bio kupac istih nekretnina, jesu li iste i kada su zaštićene kao kulturno dobro, zajedno sa pozivom na dostavu cjelokupne dokumentacije koja se odnosi na navedenu prodaju.

Istim je dopisom Općina Martijanec pozvana očitovati se je li u tijeku ili je okončan postupak ponovnog otkupa nekretnina k.č.br. …………………………., k.o. Martijanec, je li osoba koja je kupila nekretnine iskazala interes za njihovu prodaju Općini Martijanec i po kojoj cijeni ih je ponudila, je li donesena odluka o kupnji tih nekretnina te tko je i zašto donio takvu odluku da bi njihova kupnja bila u interesu Općine Martijanec, je li se o tome raspravljalo na sjednici Općinskog vijeća Općine Martijanec, zajedno sa cjelokupnom dokumentacijom o tome.

Općina Martijanec očitovala se dopisom, KLASA: 711-01/19-01/1, URBROJ: 2186/19-02-19-6 od 14. listopada 2019., koji je potpisao dužnosnik Dražen Levak, općinski načelnik, u kojem se navodi da je prodaja k.č.br. ………….. k.o. Martijanec, ranije samo k.č.br. ….. k.o. Martijanec, jer je proveden postupak parcelacije te su formirane k.č.br. ..... i k.č.br. …… k.o. Martijanec, izvršena na način da je Općinsko poglavarstvo na svojoj 24. sjednici održanoj dana 16. prosinca 1996. donijelo zaključak o prijedlogu rješenja za prodaju predmetne čestice Franji Golubiću. Navodi se da je Općinsko vijeće na 28. sjednici od 17. prosinca 1996. donijelo rješenje o prodaji neizgrađenog građevinskog zemljišta prema pristiglim i riješenim ponudama te rješenje o prodaji neizgrađenog građevnog zemljišta k.č.br. ….. k.o. Martijanec po cijeni od 9,30 kn/m2 ponuditelju Franji Golubiću, koji je tada obnašao dužnost općinskog načelnika Općine Martijanec. Navodi se da je kupac uplatio kupoprodajnu cijenu u iznosu od 27.639,60 kn dana 30. prosinca 1996. te da je Općina Martijanec, zastupana po dužnosniku Franji Golubiću, sklopila Ugovor o međusobnim pravima i obvezama u svezi prijenosa prava vlasništva nad neizgrađenim građevinskim zemljištem..

U odnosu na prodaju k.č.br. ……. k.o. Martijanec, navodi se da je prethodnu suglasnost za prodaju iste (tada samo k.č.br. …. k.o. Martijanec, jer su nakon postupka parcelacije formirane k.č.br. ….. i k.č.br. ……., k.o. Martijanec), dao zbor građana naselja Martijanec održan 2. travnja 2000. te da je utvrđena cijena zemljišta u iznosu od 25,00 kn po m2. Nakon toga, prijedlog odluke o prodaji donijelo je Općinsko poglavarstvo na 16. sjednici od 26. travnja 2000. te je utvrđena cijena zemljišta u iznosu od 25,00 kn po m2, javni natječaj za prodaju objavljen je u „Večernjem listu“ od 26. lipnja 2000., a Općinsko poglavarstvo je na 17. sjednici od 5. srpnja 2000. razmotrilo zaprimljene ponude i utvrdilo da nije pristigla nijedna ponuda, zbog čega je određeno da će se postupak ponoviti uz smanjenje početne cijene za 25%.

Iznosi se da je ponovljeni javni natječaj objavljen u „Večernjem listu“ od 15. veljače 2001., Općinsko poglavarstvo je na 21. sjednici od 26. veljače 2001. raspravljalo o prodaji te je utvrđeno da je ponudu dostavio Franjo Golubić, općinski načelnik, na iznos od 33.426,40 kn, zbog čega je zatraženo pismeno mišljenje Mjesnog odbora Martijanec. Također, iznosi se da je Općinsko vijeće na 25. sjednici od 5. ožujka 2001. raspravljalo o prodaji te nekretnine kada je donesen zaključak da se prije prodaje predmetne nekretnine o tome zatraži pismeno mišljenje Mjesnog odbora Martijanec. Navodi se da je Vijeće Mjesnog odbora Martijanec na sjednici od 13. travnja 2001. donijelo zaključak o prodaji zemljišta Franji Golubiću, Martijanec, s kupoprodajnom cijenom od 33.337,50 kuna te da je Općinsko vijeće na 26. sjednici od 16. travnja 2001. razmatralo zaprimljene ponude i donijelo rješenje o prodaji neizgrađenog građevinskog zemljišta temeljem provedenog javnog natječaja, te rješenje o prodaji neizgrađenog građevnog zemljišta k.č.br. …, k.o. Martijanec po cijeni od 33.426,40 kn ponuditelju Franji Golubiću, koji je uplatio kupoprodajnu cijenu dana 28. prosinca 2001., dok je 9. lipnja 2005. godine sklopljen kupoprodajni ugovor br. 07/01 za prodaju predmetne nekretnine. Ista je stekla svojstvo kulturnog dobra rješenjem Ministarstva kulture od 9. srpnja 2013. te je Franjo Golubić, kao vlasnik predmetne nekretnine, 13. lipnja 2016. ponudio Općini Martijanec korištenje pravo prvokupa kulturnog dobra.

U odnosu na prodaju k.č.br. …….. k.o. Martijanec, u očitovanju Općine Martijanec navodi se da je prijedlog odluke o prodaji donijelo Općinsko poglavarstvo na 16. sjednici od 26. travnja 2000., kada je utvrđena cijena u iznosu od 9,25 kn po m2, javni natječaj za prodaju objavljen je u „Večernjem listu“ od 26. lipnja 2000., Općinsko poglavarstvo je na 17. sjednici od 5. srpnja 2000. razmotrilo primljene ponude za kupnju predmetnog zemljišta te je utvrdilo da je jedinu ponudu podnio Franjo Golubić. Potom je Općinsko vijeće na 21. sjednici od 7. srpnja 2000. razmotrilo zaprimljene ponude te je utvrđeno da je jedinu ponudu podnio Franjo Golubić, odnosno doneseno je rješenje o prodaji građevinskog zemljišta istom ponuditelju. Navodi se da je kupac Franjo Golubić uplatio kupoprodajnu cijenu u iznosu od 5.513,00 kn 28. prosinca 2001., dana 9. lipnja 2005. godine sklopljen je kupoprodajni ugovor br. 02/01 za prodaju predmetne nekretnine te je ista stekla svojstvo kulturnog dobra rješenjem Ministarstva kulture, 9. srpnja 2013.

U svom očitovanju Općina Martijanec ističe da je o kompletnoj problematici, na njihov zahtjev, izvijestila Ministarstvo unutarnjih poslova, Policijsku upravu Varaždinsku, Policijsku postaju Ludbreg, svojim dopisom od 18. ožujka 2010., ali da je do današnjeg dana Franjo Golubić ostao u zemljišnim knjigama upisan kao nesporni vlasnik svih predmetnih nekretnina, ali i svih drugih koje je od Općine Martijanec stekao za vrijeme obnašanja dužnosti općinskog načelnika Općine Martijanec.

Nadalje se u dopisu navodi da je Franjo Golubić, kao vlasnik nekretnina k.č.br. ….., ………………., sve k.o. Martijanec, koji trenutno obnaša dužnost člana Općinskog vijeća Općine Martijanec, informativnom ponudom od 15. svibnja 2019. ponudio Općini otkup navedenih nekretnina te da je Općina Martijanec, s namjerom preispitivanja njihova otkupa, zatražila i ishodila procjenu tržišne vrijednosti tih nekretnina od ovlaštenog procjenitelja i stalnog sudskog vještaka, sukladno kojima je k.č.br. ……… procijenjena na iznos od 69.755,25 kuna (9.400,00 EUR-a), k.č.br. … na iznos od 9.647,00 kuna (1.300,00 EUR-a), k.č.br. …… na iznos od 3.267,80 EUR-a i k.č.br. …….. procijenjena je na iznos od 4.832,20 EUR-a*.*

Iznosi se da je, prema članku 12. stavku 1. podstavku 3. Zakona o procjeni vrijednosti nekretnina („Narodne novine“, br. 75/15.) predmetne procjembene elaborate Općina Martijanec dostavila na suglasnost Procjeniteljskom povjerenstvu Varaždinske županije, koje je na iste dana 11. lipnja 2019. izdalo pozitivnu suglasnost.

Također se navodi da je u međuvremenu vlasnik tih nekretnina Franjo Golubić, ponudom od 3. lipnja 2019., zaprimljenom u Jedinstvenom upravnom odjelu Općine Martijanec, ponudio Općini Martijanec otkup navedenih nekretnina, i to za k.č.br. ……. iznos od 69.500,00 kuna, za k.č.br. …. iznos od 11.610,08 kuna, za k.č.br. ……. iznos od 23.356,52 kuna i za k.č.br. …….. iznos od 34.538,04 kuna.

Navodi se da je unatoč tome, što sukladno članku48. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/0.5, 109/07., 125/08., 36/09., 36/09., 150/11., 144/12., 19/13., 137/15. i 123/17.) općinski načelnik može samostalno odlučivati o novčanim iznosima do 70.000,00 kn, ponuda Franje Golubića upućena na razmatranje i odlučivanje Općinskom vijeću Općine Martijanec koje je na 18. sjednici od 19. lipnja 2019. donijelo zaključke kojima se ne usvajaju prijedlozi za otkup ponuđenih nekretnina.

U istom se dopisu naglašava da dužnosnik Dražen Levak obnaša dužnost općinskog načelnika Općine Martijanec od 25. svibnja 2017. te da nije bio član Općinskog vijeća niti u jednom sazivu, odnosno da nije na bilo koji način sudjelovao u odlučivanju o prodaji predmetnih nekretnina po ponudama Franje Golubića te se iznosi kako dužnosnik Dražen Levak predmetnu kupnju nekretnina od strane Franje Golubića u vrijeme kada je imenovani bio općinski načelnik Općine Martijanec smatra politički nemoralnom.

Također se iznosi da iste kupnje do danas nisu osporene, usprkos evidentnom postupanju nadležnih državnih tijela po predmetnoj problematici i da ne postoje zakonske zapreke za njihovu kupoprodaju pod propisanim uvjetima koje je Općina Martijanec u potpunosti ispunila. Navodi se da dužnosnik Dražen Levak smatra kako su te nekretnine od prvorazrednog interesa za Općinu Martijanec, jer se nalaze u samom središtu Općine i neposredno graniče sa svim javnim servisima Općine Martijanec (liječničkom ambulantom, stomatologom, ljekarnom, bankomatom, vatrogasnim domom, prostorijom umirovljenika i dr.), te da bi njihovom kupnjom Općina došla do jedinog prostora na kojem je moguće izgraditi neophodno potreban trg za javna okupljanja, parking za opisane javne servise, kao što bi se dodatno mogli proširiti sadržaji opisanih javnih namjena za mještane Općine Martijanec, i to za čestice koje su od javnog interesa jer su proglašene kulturnim dobrom.

Navodi se da dužnosnik Dražen Levak smatra kako su primitkom ponude Franje Golubića od 3. lipnja 2019. godine ispunjene sve zakonske pretpostavke kako bi se iskoristilo pravo prvokupa predmetnih nekretnina, te da ne postoje zapreke da unatoč neprihvaćanju zaključka od strane Općinskog vijeća, dužnosnik u svojstvu općinskog načelnika, a sukladno svojim ovlastima raspolaganja novčanim iznosima do 70.000,00 kn, u ime i za račun Općine sklopi ugovor o kupoprodaji tih nekretnina, kako bi se spriječile daljnje podjele, osigurala zaštita kulturnog dobra i stavilo neizgrađeno građevinsko zemljište u javnu uporabu na dobrobit svih građana Općine Martijanec, što bi dužnosnik rado učinio po primitku odluke Povjerenstva, obzirom da prema njegovu mišljenju iz dokumentacije proizlazi neupitno postojanje javnog interesa za njihovu kupnju.

Očitovanju Općine Martijanec priloženi su informativna ponuda, odnosno pismo namjere Franje Golubića od 15. svibnja 2019. upućena Općini Martijanec za otkup nekretnina k.č. br. …………………., za iznos od 69.500,00 kn te za k.č. br. …………………. za identičan iznos, procjembeni elaborat ovlaštenog vještaka od 21. svibnja 2019. za k.č. br. ……………., na iznos od 3.267,80 EUR-a odnosno 4.832,20 EUR-a*,* procjembeni elaborat ovlaštenog vještaka od 21. svibnja 2019. za k.č. br. ….., na iznos od 69.755,25 kuna*,* procjembeni elaborat ovlaštenog vještaka od 21. svibnja 2019. za k.č. br. ….., na iznos od 9.647,00 kuna, ponudaFranja Golubića od 3. lipnja 2019., upućena Općini Martijanec,, kojom je ponudio Općini Martijanec otkup navedenih nekretnina, i to za za k.č.br. …..1 iznos od 69.500,00 kuna, za k.č.br. …. iznos od 11.610,08 kuna, za k.č.br. ….. iznos od 23.356,52 kuna i za k.č.br. …… iznos od 34.538,04 kuna, dopis Procjeniteljskog povjerenstva Varaždinske županije od 11. lipnja 2019., upućen Općini Martijanec kojim se daje mišljene da su navedeni procjembeni elaborati izrađeni sukladno zakonu, Zapisnik sa sjednice Općinskog vijeća Općine Martijanec od 19. lipnja 2019.,gdje se pod točkom 6. raspravljalo o prijedlozima za otkup navedenih nekretnina, koji su odbijeni, iako je dužnosnik Dražen Levak istaknuo kako smatra da je njihov otkup u interesu Općine Martijanec, dopis Općine Martijanec od 18. ožujka 2010. upućen Ministarstvu unutarnjih poslova kojim se dostavlja dokumentacija koja se odnosi na prodaju tih nekretnina, Zapisnik sa 24. sjednice Općinskog poglavarstva od 16. prosinca 1996., gdje se pod točkom 7. dnevnog reda odlučivalo o prijedlogu rješenja o prodaji zemljišta k.č.br. …… k.o. Martijanec po cijeni od 9,30 kn/m2 ponuditelju Franji Golubiću, kojom je predsjedavao Franjo Golubić, predsjednik Općinskog poglavarstva, Zapisnik sa 28. sjednice Općinskog vijeća od 17. prosinca 1996., gdje je pod točkom 8. doneseno rješenje o prodaji navedene nekretnine, navedeno rješenje Općinskog vijeća od 17. prosinca 1996., dokaz o uplati kupoprodajne cijene u iznosu od 27.639,60 kuna od 30. prosinca 1996., Ugovor o međusobnim pravima i obvezama u svezi prijenosa prava vlasništva neizgrađenog građevinskog zemljišta od 30. prosinca 1996., sklopljen između Općine, zastupane po dužnosniku Mladenu Bedekoviću, zamjeniku općinskog načelnika, i Franje Golubića, zaključak Zbora građana naselja Martijanec od 2. travnja 2000., kojim se daje suglasnost za prodaju zemljišta u vlasništvu bivše Mjesne zajednice Martijanec, k.č. br. …….., k.o. Martijanec, po početnoj cijeni od 25,00 kn po m2, Zapisnik sa sjednice Općinskog poglavarstva od 26. travnja 2000., kojim se pod točkom 20. dnevnog reda razmatralo o ponudama i utvrđivanju prijedloga rješenja o prodaji neizgrađenog građevinskog zemljišta po utvrđenoj početnoj cijeni od 25,00 kn po m2 za k.č. br. ….., Javni natječaj objavljen u „Večernjem listu“ 26. lipnja 2000. s početnom cijenom od 25,00 kn po m2, Zapisnik sa sjednice Općinskog poglavarstva od 5. srpnja 2000., gdje je pod točkom 11. dnevnog reda utvrđeno da nije pristigla nijedna ponuda za k.č. br. …. te da će se postupak ponoviti uz smanjenje početne cijene za 25%., Javni natječaj objavljen u „Večernjem listu“ 15. veljače 2001. s početnom cijenom od 18,75 kn po m2, Zapisnik sa sjednice Općinskog poglavarstva od 26. veljače 2011., gdje se pod točkom 10.raspravljalo o prodaji te je utvrđeno da je jedinu ponudu dostavio Franjo Golubić, općinski načelnik, na iznos od 33.426,40 kn te je zatraženo pismeno mišljenje Mjesnog odbora Martijanec. Zapisnik sa sjednice Općinskog vijeća od 5. ožujka 2001., gdje se raspravljalo o prodaji te nekretnine te je donesen zaključak da se prije prodaje predmetne nekretnine o tome zatraži pismeno mišljenje Mjesnog odbora Martijanec, zaključak Vijeća Mjesnog odbora Martijanec od 13. travnja 2001., kojim se iskazuje suglasnost za prodaju zemljišta Franji Golubiću, Martijanec, s kupoprodajnom cijenom od 33.337,50 kuna, Zapisnik sa sjednice Općinskog vijeća od 16. travnja 2001., gdje je pod točkom 7. dnevnog reda doneseno rješenje o prodaji neizgrađenog građevnog zemljišta k.č.br. …. k.o. Martijanec po cijeni od 33.426,40 kn ponuditelju Franji Golubiću, navedeno rješenje Općinskog vijeća od 16. travnja 2001., dokaz o uplati navedenog iznosa od strane kupca dana 28. prosinca 2001., mišljenje Općinskog državnog odvjetništva u Ludbregu od 28. prosinca 2001. o valjanosti tog ugovora, kupoprodajni ugovor od 9. lipnja 2005. br. 07/01 za prodaju predmetne nekretnine, sklopljen između Općine Martijanec, kao prodavatelja, zastupane po Dragutinu Lovrenčiću, zamjeniku općinskog načelnika i Franje Golubića, kao kupca, za iznos od 33.426,40 kn, rješenje Ministarstva kulture od 9. srpnja 2013., kojim se utvrđuje da Arheološko nalazište Gradišće u Martijancu ima svojstvo kulturnog dobra, a kojim su obuhvaćene i k.č. br. ……………… i ……, k.o. Martijanec, ponuda Franje Golubića od 13. lipnja 2019., upućena Općini Martijanec za ostvarivanje prava prvokupa za k.č. br. ….., za ukupnu cijenu od 133.350,00 kn, dopis dužnosnika Marijana Horvata, tadašnjeg općinskog načelnika od 29. srpnja 2016. upućen vijećnicima Općinskog vijeća, kojim se izražava stav da je navedena ponuda neprihvatljiva, zaključak Općinskog vijeća o odricanju od prava prvokupa od 10. kolovoza 2016. po navedenim uvjetima, Zapisnik sa sjednice Općinskog poglavarstva od 26. travnja 2000., gdje je pod točkom 20. dnevnog reda utvrđena cijena 9,25 kn po m2 za k.č.br. ……., javni natječaj objavljen u „Večernjem listu“ od 26. lipnja 2000., Zapisnik sa sjednice Općinskog poglavarstva od 5. srpnja 2000., gdje se pod točkom 11. dnevnog reda utvrdilo da nije pristigla nijedna ponuda, zbog čega je određeno da će se postupak ponoviti uz smanjenje početne cijene za 25%, tako da ista iznosi 18,75 kn, Zapisnik sa sjednice Općinskog vijeća od 7. srpnja 2000., gdje je pod točkom 11. dnevnog reda utvrđeno da je jedinu ponudu podnio Franjo Golubić te je doneseno rješenje o prodaji građevinskog zemljišta navedenom ponuditelju, rješenje Općinskog vijeća od 7. srpnja 2000. o prodaji navedene nekretnine, mišljenje Općinskog državnog odvjetništva u Ludbregu od 7. prosinca 2001. o valjanosti tog ugovora, dokaz o uplati kupoprodajne cijene u iznosu od 5.513,00 kn od 28. prosinca 2001., kupoprodajni ugovor br. 02/01 za prodaju predmetne nekretnine od 9. lipnja 2005. , kojim Općina Martijanec, zastupana po dužnosniku Dragutin Lovrenčiću, zamjeniku općinskog načelnika, prodaje Franji Golubiću nekretninu k.č. br. ………., za iznos od 5.513,00 kn te rješenje Ministarstva kulture od 9. srpnja 2013., kojim je ista stekla svojstvo kulturnog dobra.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz očitovanja i zaprimljene dokumentacije Općine Martijanec utvrđeno je da je Općinsko vijeće Općine Martijanec u 1996., 2000. i 2001. donijelo odluke o prodaji nekretnina

k.č.br. …… (od iste čestice su kasnije parcelacijom nastale k.č. br. …… i k.č. br. …….), k.č. br. ………. i k.č. br. ……… (od iste čestice su kasnije formirane ……………), sve na području k.o. Martijanec, tadašnjem općinskom načelniku Franji Golubiću. Navedenim prodajama prethodio je postupak pribavljanja ponuda koji je bio oglašen u „Večernjem listu“, osim za k.č. br. …………, pri čemu je u istim postupcima sudjelovalo i Općinskog poglavarstvo Općine Martijanec, čiji je član povodom obnašanja dužnosti općinskog načelnika bio Franjo Golubić, koje je predlagalo Općinskom vijeću donošenje odluka o prodaji tih nekretnina. Nakon navedenih radnji sklapani su kupoprodajni ugovori te je kupac isplatio dogovorenu cijenu Općini kao prodavatelju.

Stoga je utvrđeno da je Franjo Golubić za vrijeme obnašanja dužnosti općinskog načelnika Općine Martijanec stekao više nekretnina od Općine Martijanec te da je poduzimao određene radnje u postupcima koje je Općina Martijanec provodila vezano za njihovu prodaju.

Međutim, imajući u vidu da se sve okolnosti prodaje i stjecanja tih nekretnina nastale prije nego je ZSSI stupio na snagu kao i prije nego je i raniji Zakon o sprječavanju sukoba interesa u obnašanju javnih dužnosti („Narodne novine“ broj 163/03., 94/04., 48/05., 141/06., 60/08., 38/09. i 92/10.) bio na snazi, Povjerenstvo nije moglo razmatrati postupak njihove prodaje niti ulogu koju je taj dužnosnik u tome tada imao, ali je obzirom na navode prijave kojima se iznosi da je Franjo Golubić ponudio Općini Martijanec njihov otkup tijekom važenja ZSSI-a, o čemu je nadležan odlučivati dužnosnik Dražen Levak, razmatralo okolnosti u kontekstu moguće povrede ZSSI-a u odnosu na tog dužnosnika.

Povjerenstvo u okviru svog djelokruga ispituje okolnosti iz kojih bi proizlazilo da privatni interesi dužnosnika utječu ili mogu utjecati na njegovu nepristranost u obnašanju dužnosti. Navodi zaprimljene prijave ne upućuju na bilo kakav odnos povezanosti ili bliskosti s Franjom Golubićem, koji bi doveo u sumnju objektivnost i nepristranost dužnosnika Dražena Levaka prilikom odlučivanja o ponovnom otkupu nekretnina koje su prije bile u vlasništvu Općine Martijanec, niti takve okolnosti proizlaze iz sadržaja zaprimljenog očitovanja Općine Martijanec.

Naime, utvrđeno je da je Franjo Golubić nakon proteka razdoblja od skoro dva desetljeća ponudio Općini Martijanec otkup nekretnina koje je od iste kupio, i to po znatno većim cijenama, što je Općinsko vijeće odbilo prihvatiti. Prije odlučivanja o toj ponudi, Općina Martijanec zatražila je od ovlaštenog procjenitelja utvrđivanje vrijednosti ponuđenih nekretnina, s čijom se procjenom usuglasilo Procjeniteljsko povjerenstvo Varaždinske županije.

Navedeno predstavničko tijelo je o prihvatu ponuda odlučivalo na inicijativu dužnosnika Dražena Levaka, iako se u očitovanju Općine Martijanec ističe da je dužnosnik mogao donijeti samostalnu odluku o njihovom otkupu, obzirom da im je pojedinačna vrijednost manja od 70.000,00 kn. Dužnosnik Dražen Levak je u istom očitovanju istaknuo kako smatra da je otkup nekretnina u interesu građana Općine Martijanec, jer se iste nalaze u blizini sadržaja javnih namjena, čime bi se omogućilo njihovo bolje korištenje i kvalitetniji pristup građana uslugama.

Nadalje, iz očitovanja proizlazi da dužnosnik Dražen Levak nije bio član saziva Općinskog vijeća Općine Martijanec koje je odlučivalo o prodaji nekretnina Franji Golubiću, niti da je na bilo koji način sudjelovao u navedenim postupcima.

Nije sporno da je dužnosnik zatražio od Općinskog vijeća Općine Martijanec da donese odluku o otkupu zemljišta, čime se osigurava veća transparentnost i jačanje povjerenja građana u odluke koje se donose.

Također, sa stajališta ZSSI-a ne postoje zapreke koje bi ograničavale dužnosnikovo postupanje povodom ponuda za otkupom nekretnina u vlasništvu bivšeg općinskog načelnika, niti da rukovodeći se onim što smatra da je u najboljem interesu Općina Martijanec i građana iste Općine, odluči da se ponude prihvate ili da se odbiju, ukoliko je na takvo odlučivanje ovlašten, sukladno odredbama Zakona o lokalnoj i područnoj (regionalnoj) samoupravi.

Slijedom svega navedenog, iz zaprimljenog očitovanja i dokumentacije nije utvrđeno da bi traženjem od Općinskog vijeća Općine Martijanec da na svojoj sjednici odluči o ponudi za otkup nekretnina u vlasništvu bivšeg općinskog načelnika Općine Martijanec Franje Golubića, koje je isti kupio od Općine prije stupanja ZSSI-a na snagu, kao niti javnim iznošenjem argumenata na istoj sjednici da bi u javnom interesu trebalo prihvatiti ponude, proizlazile okolnosti koje bi upućivale da se dužnosnik Dražen Levak, općinski načelnik Općine Martijanec, našao u sukobu interesa ili da je povrijedio bilo koju odredbu ZSSI-a, te se postupak protiv njega neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Dražen Levak, elektronička dostava
2. Objava na internetskoj stranici Povjerenstva
3. Pismohrana